Annettu lausuntopalvelu.fi -sivustolla

IOK/41/2022

18.05.2022

# Viite Lausuntopyyntö VN/11385/2020

## Asia Hiilineutraali Suomi 2035 – kansallisen ilmasto- ja energiastrategian luonnos

**Tausta**

Työ- ja elinkeinoministeriö on yhdessä muiden ministeriöiden kanssa valmistellut luonnoksen Suomen kansalliseksi ilmasto- ja energiastrategiaksi, Hiilineutraali Suomi 2035 – kansallinen ilmasto- ja energiastrategia. Strategiaa on valmisteltu koordinoidusti sekä taakanjakosektoria koskevan Keskipitkän aikavälin ilmastopolitiikan suunnitelman (KAISU), että Maankäyttösektorin ilmastosuunnitelman (MISU) kanssa. Strategian perustana on Keskipitkän aikavälin ilmastopolitiikan suunnitelman kanssa yhteiset, VTT:n vetämässä HIISI-hankkeessa ja HIISI-jatkohankkeessa tuotetut skenaariot.

**Kysymykset Ilmasto- ja energiastrategiassa esitettävistä linjauksista**

*10) Ilmastonmuutokseen sopeutumisen vahvistaminen (strategian luku 2.10)*

Seuraavan kansallisen sopeutumissuunnitelman valmistelussa (2022) tulee laajasti arvioida ja ottaa huomioon sopeutumistoimien perus- ja ihmisoikeusvaikutukset. Sopeutumistoimet eivät voi perustua yksinomaan oikeudenmukaisuuden käsitteeseen (katso kohta ’Perus- ja ihmisoikeusvaikutukset’).

**Kysymykset Ilmasto- ja energiastrategian linjausten vaikutuksista**

*4) Perus- ja ihmisoikeusvaikutukset (strategian luku 3.4) sekä sukupuolivaikutukset (strategian luku 3.5)*

Hiilineutraali Suomi 2035 - kansallisen ilmasto- ja energiastrategian luonnoksessa on käsitelty laajasti ja esimerkillisesti strategian toimeenpanon mahdollisia perus- ja ihmisoikeusulottuvuuksia ja -vaikutuksia. Siinä on myös selvitetty hyvin perus- ja ihmisoikeuksien ja oikeudenmukaisuuden suhdetta.

Strategiassa todetaan, että ”*Perus- ja ihmisoikeuksien tarkasta sisällöstä voidaan kiistellä, mutta niiden velvoittavuutta ei voida poistaa normaalilla lainsäädännöllä. Oikeudenmukaisuus on sen sijaan käsite, jota ei voida yksiselitteisesti määritellä.”* Ihmisoikeuskeskus muistuttaa, että oikeudenmukaisuus on hyvin subjektiivinen käsite ja eri toimijat kokevat eri asiat oikeudenmukaisiksi. Näin ollen ilmastotoimia ei tule määritellä yksinomaan oikeudenmukaisuuden kautta, vaan lähtökohtana tulee olla perus- ja ihmisoikeudet ja ne tulee olla nimenomaisesti mainittuna. Selvä perus- ja ihmisoikeusperustaisuus lisää strategiassakin arvioitua oikeusturvaa ja oikeudenmukaisuutta.

Strategiassa käsitellään perus- ja ihmisoikeuksia, joihin strategian mukaiset toimet vaikuttavat. Käsiteltyjen oikeuksien lisäksi kansainvälisissä yhteyksissä ja ilmasto-oikeudenkäynneissä yleisesti katsotaan, että myös oikeus elämään ja osallistumisoikeus ovat ihmisoikeuksia, joihin ilmastonmuutos ja ilmastotoimet vaikuttavat. Osallistumisoikeuteen liittyy vahvasti saavutettavuuden ja esteettömyyden varmistaminen ja vahvistaminen. Näitä teemoja ei käsitelty strategiassa juuri lainkaan. Ihmisoikeuskeskus katsoo, että perus- ja ihmisoikeusvaikutuksien arvioinnin tulee kattaa myös nämä ja muut relevantit oikeudet riittävällä tavalla.

Ihmisoikeuskeskus on jo lausunnossaan keskipitkän aikavälin ilmastopolitiikan suunnitelman luonnoksesta käsitellyt sukupuolivaikutusten arviointiselvitystä. Sukupuolivaikutusten arvioinnin mukaan miesvaltaiset alat saavat ilmastotoimissaan tukia ja usein matalapalkkaiset naisvaltaiset alat jäävät ilman tukitoimia. Samalla julkaisussa todetaan, että naiset ovat usein valmiimpia tukemaan ilmastotoimia ja käyttävät esimerkiksi enemmän joukkoliikennettä. Laajan arvioinnin johtopäätökset jäävät kuitenkin näkymättömiin strategiassa esitetyissä toimissa. Suuri osa toimenpiteistä kohdistuu selvityksen mukaan miesvaltaisille aloille, jolloin miesten katsotaan kantavan suuremman taakan ehdotettujen toimien seurauksista. Tulee pohtia, kuinka myös naisten osallisuutta voidaan lisätä niin, että kaikkien mahdollisuus tehokkaisiin ilmastotoimiin kasvaisi. Nyt toimenpiteet jäävät tältä osin melko yksipuolisiksi.

Strategiassa on arvoitu myös saamelaisten oikeuksien toteutumista. Arviointi on kuitenkin hyvin pintapuolinen, eikä sisällä esimerkiksi vapaan, tietoon perustuvan ennakkosuostumuksen periaatetta (FPIC, free, prior and informed consent) lainkaan. Ihmisoikeuskeskus on todennut muun muassa lausunnossaan hallituksen esityksestä laiksi kaivoslain muuttamisesta, että FPIC on yksi Suomen vuonna 2007 hyväksymän YK:n alkuperäiskansojen oikeuksien julistuksen keskeisistä periaatteista ja se on vakiintunut kansainvälisen oikeuden käsite. Periaate tulee ottaa huomioon strategian niissä toimenpiteissä, joilla voi olla vaikutuksia saamelaisten perinteisten maa-alueiden tai luonnonvarojen kehittämiseen ja käyttöön. YK:n taloudellisten, sosiaalisten ja sivistyksellisten oikeuksien sopimusta valvova komitea on vuonna 2021 todennut, että lainsäädäntömuutokset, infrastruktuurihankkeet ja tunkeutumiset saamelaisten maille ovat heikentäneet saamelaisten oikeuksia ylläpitää elämäntapaansa ja perinteisiä elinkeinojaan, kuten poronhoitoa ja kalastusta. On huolehdittava siitä, että strategian mukaiset ilmastotoimet ja niiden kumulatiiviset vaikutukset eivät johda saamelaisten oikeuksien heikkenemiseen.

 Sirpa Rautio Emmi Kupiainen

 Johtaja Nuorempi asiantuntija